Sirdaryoda Tojikistonning “O‘ratepa”siga mikroavtobuslar qatnovi yo‘lga qo‘yildi

Yangiyer—Istaravshan (Tojikiston, eski nomi O‘ratepa)—Yangiyer xalqaro yo‘nalishida sinov tariqasida mikroavtobuslar qatnovi yo‘lga qo‘yildi. Bu haqda Transport vazirligi axborot xizmati xabar berdi.

Mazkur yo‘nalishdagi qatnovlar Guliston shahrida ro‘yxatdan o‘tgan “Timur Avto Trans Servis” hamda Tojikistonning “Dovud” MCHJlari tomonidan amalga oshirilmoqda. Qatnovlar har ikki tarafdan kuniga bir marotabadan bajariladi.
Mikroavtobuslar “Yangiyer” avtostansiyasidan soat 07:00 da, Istaravshan shahri markazidan esa soat 07:30 da yo‘nalishga chiqadi. Ushbu yo‘nalish qatnov masofasi 69 kilometr bo‘lib, yo‘lkira narxi 27 ming so‘m etib belgilangan.
“Yo‘lovchilar oqimidan kelib chiqqan holda tashuvchilar tomonidan qatnovlar sonini har ikki tomondan kuniga to‘rttagacha yetkazish ko‘zda tutilgan”, — deyiladi xabarda.
Avvalroq Toshkent shahridan qo‘shni davlatlardagi bir qancha viloyatlarga xalqaro reys 11-apreldan tajriba sifatida yo‘lga qo‘yilgandi. Xususan, “Toshkent” avtovokzalidan Toshkent—Qizil O‘rda yo‘nalishiga soat 17:00 dan, Toshkent—Olmaota yo‘nalishiga soat 18:00 dan tajriba sifatida reyslar ochilgan.
 Qo‘qon va Tojikistonning Xo‘jand shaharlari o‘rtasida avtobus qatnovi yo‘lga qo‘yildi